Йирваса чери ва
(сŏрŏм)
[bookmark: _GoBack]        Коркŏ на водзнас ме ачымŏс нимŏдлі «Йирваса Ŏльŏшŏн» да гижŏдсŏ индŏдлі и пыжам, и паськŏмŏ. Яг грездысь петлісны менам ай-мамŏ да Вурдов котыр. Сэні жŏ ачым быдмылі челядьдырйи Наста бабŏ дорын. да и ас творчествоŏн тŏдчŏді йирваса олысьясдŏ да сэтчŏс вŏр-васŏ. Нималысь Йирва ю ŏтувъяŏдіс бура уна рŏдув.   Кŏть и ŏнія кадŏ вежсис олан ладыс, а быдтасъяс оз вунŏдны чужанін. Ме гижанборд улысь гижŏма да йŏзŏдŏма Йирва йылысь нёль небŏг, снимайтŏма кык документальнŏй фильм, кодъяс лоисны дипломантъясŏн международнŏй кинофестивальяс вылын, а,  нŏшта на, таво лоас лŏсьŏдŏма коймŏдŏс. Та кындзи Йирваын менам и кыйсян угŏддьŏ эм. Дерт. сэні олігŏн быдкоя вŏвлŏмторъяс артмылісны: и дивŏкодь, и тешкодь, и шмонитана.
       Шуам, ŏтчыд вояс сайын нин, Дін-тыын чери кыйсигŏн локті шойччыштны Павловъяслŏн кыйсян керкаŏ. Буретш, кŏзяинъяс, Як Юрик да Як Олег, кык вок пыр тэрмасисны лŏвляясдŏ вŏйтны да кыдз ас мортŏс зэв нин корисны чери ва пуны. Майбыр, пусьыны ме радейта да и ачым тшыгъялі лунтырŏн.
     «Эн маитчŏ, мунŏ спŏкŏя войтасьŏ, - нюмышті ме воча. – Менам аслам рецепт юква пуны, кутшŏмŏс некоді оз сяммы…».
     «Но, бур, Ŏльŏшŏ, - вочавидзис Юрик. – Кор тэ пусян – кывтŏ кылŏдан! Пасибŏ! А ми ог дыр ветлŏ!»
      Медводз песті бипур, ŏшан вылŏ ŏшŏді пŏрт, кытчŏ тэчалі вундылŏм тшытшъяс вылŏ сир да кык ёкыш. Сэсся пŏрччи сапŏгъяс да вазьŏм носкиясŏс, кодъясŏс би дорŏ веськŏдŏмŏн ŏшлі бедьяс вылŏ косьтыны. Тшайкŏмасьŏм бŏрын матігŏгŏрысь чукŏрті том веж петшŏр, йŏла турун, шыри да сорлалі лукŏн. Регыд пусис чери. Дарйŏн кыпŏдалі тасьтіŏ да вŏлисти пŏртŏ пукті кык китыр перлŏвŏй шыдŏс вундалŏмŏн картупелькŏд ŏтлаын. Тувсов шоныд тŏвру гильŏдіс чужŏмŏс, а шонді югŏръяс весиг куньтырŏдісны менŏ, мыйысь буракŏ неуна нормыны понді. Ак! Кутшŏм югыд, мича да лŏсьыд гŏгŏр! Кŏть и удиті нин нюжмŏдчылны му вылŏ недыр кежлŏ, колŏ вŏлі эштŏдны месанитŏм. Гудралышті паньŏн пуантор, солышті да пукті юкваŏ лŏсьŏдŏм сёян турун.
     «Ну, со, пŏшти сёян дась, нŏшта некымын здукъяс мысти позяс и босьтны би вылысь пŏрт, - думышті дŏвŏляпыр, а сэсся другысь шаргŏді синъясŏс. - А кŏні нŏ носкиясŏ? А-а-а!» Гŏгŏрті бипур – абуŏсь!
      «Сё егена гачŏ! Ŏйŏ-йŏ! Да ŏд пŏртын пуŏны!» - тайкŏ эг киŏн сюйсьы пŏртŏ. 
      Паньŏн эськŏ и пыр судзŏді да кыпŏдалі. Сэсся скŏрми да биŏ шыблалі. А пŏрт нин руаліс аслыспŏлŏс кŏрŏн!!!
     «Со, тайŏ йирваса сподоба! Тьпу, лешакыс тай оз ну! – дŏзмŏмпырысь сёрниті да ачымŏс пинялі. – Ак! Да ладнŏ, шуа, тайŏ «особливŏй йирваса специя». Думайта да, оз казявны. Эськŏ и грек, но нинŏм, ставыс ыртыртŏд – и носкияс, и чери, и сювъяс…»
      Окота вŏлі серавны ас вылŏ, но ŏд нинŏмыс оз вежсьы. А гашкŏ, выльпŏв пуны? Увы, сёр нин, эг удит. Асы нин локтŏны пыжŏн берегŏ.
      Здук мысти Олег горŏдіс: «Но, великŏй повар, ми зэв ёна тшыгъялім. Вай жŏ, вердышт миянŏс!»
     «А ставыс дась, тіянŏс виччыся! – вочавидзи ме. – Пакулаа чай пув коркŏд сорŏн заваритŏма; чери ва торъя рецепт кузя; кос нянь эм – мый сэсся колŏ? Ставыс «отменнŏй», кыдз шуасны! Татшŏм йирваса чери васŏ некор эн прŏбуйтлŏ!»
      Вокъяс радпырысь пуксисны улича пызан сайŏ да ыджыд тыра тасьтіысь горша пондісны лупсуйтны пŏсь сёйŏд. Сŏмын и кылŏ вŏлі: «Ак! Пым! Ак! Чŏскыд! Ак! Молодеч!»
      Кымын «Ак!» шуисны, ог помнит, но лючки чери ва кажитчис. Дерт, орччӧн ме пукалі, но чŏсмаси сŏмын чери яйŏн да ырски чай. 
      «Фу-у! Пŏттŏдз паняси! – кимодзŏн тапŏдіс кынŏмŏ Юрик. – Но и чŏскыд! Дерт, эськŏ курыдкодь! Этшŏс, содтŏмыд кутшŏмкŏ гусятор?»
      «Ме тай тіян висьталі, меся, «особливŏй рецепт», - ывкньŏдлі ме войтырŏс. – Зэв редкŏй сёян турун татчŏ чери ваŏ вŏлі тэчŏма сподоба пыдди».
      Сэсся дŏвŏль вокъяс пырисны керкаŏ шойччыны, а ме сы кості шутёвті ас кыйсян керкаŏ.
       Мый нин шуны татчŏ? Весиг бŏртиджык вокъяскŏд аддзысьлігŏн эськŏ и бараысь юасьлісны менсьым гуся сподоба йылысь, да эг смелмŏдчы висьтасьны. Да и оз ков вŏлі, кыдз ме думайта.
      А ті, кыдз думайтанныд?
Ȍльŏш Вурдов, коми гижысь.

